রাত থেকে ভোর, শহরের রাস্তায় অনেক সময়েই ‘সেফ ড্রাইভ সেভ লাইফে’র বার্তা শিকেয়। গতির নেশায় ঘটছে দুর্ঘটনা। প্রাণও যাচ্ছে। তাতেও হুঁশ ফিরছে কই। 
আরও আশ্চর্যের, যে টলিউড মুখ্যমন্ত্রী মমতা বন্দ্যোপাধ্যায়ের ওই প্রচার সম্পর্কে রীতিমতো ওয়াকিবহাল সেখানকার অভিনেতা-অভিনেত্রীরাও একইরকম ঝুঁকি নিচ্ছেন। শনিবার লেক মলের দুর্ঘটনা যা চোখে আঙুল দিয়ে দেখিয়ে দিল। 
পথ দুর্ঘটনায় মৃত্যু হল মডেল সনিকা সিংহ চৌহানের। গাড়িটি যিনি চালাচ্ছিলেন সেই অভিনেতা বিক্রম চট্টোপাধ্যায় আহত অবস্থায় হাসপাতালে ভর্তি।
কেন এই গতির নেশা?  
সূত্রের খবর, সনিকার গতির নেশা ছিল ছোটবেলা থেকেই। নিয়মিত বাইক এবং গাড়ি চালানোর ছবি আপলোড করতেন টুইটার কিংবা ইনস্টাগ্রামে। মার্চে কলকাতায় আয়োজিত একটি ড্র্যাগ রেসিং ইভেন্টের সঙ্গেও যুক্ত হয়েছিলেন সনিকা। সেই ইভেন্টে ঘণ্টায় ২৮০ কিলোমিটার গতির গাড়িতে সওয়ার হওয়ার কথা ফলাও করে টুইটারে লিখেছিলেন তিনি। আবার গত ২ মার্চ, টুইটারে রসিকতা করে একটি দুর্ঘটনাগ্রস্ত গাড়ির ছবি আপলোড করেছিলেন।
প্রশ্ন হল, এত দুর্ঘটনা দেখেও তারকাদের গতির প্রতি এত আকর্ষণের কারণ কী? 
এই প্রসঙ্গে মনোবিদ ইন্দ্রনীল সাহা বলেন, ‘‘এমন দুর্ঘটনার কারণ একটাই, সাময়িক উন্মাদনায় মেতে থাকা। আইন ভাঙার মধ্যে একটা আনন্দ রয়েছে। এটা নতুন প্রজন্মের সমস্যা।’’ প্রায় একই মত মনোরোগ বিশেষজ্ঞ সত্যব্রত করের। তাঁর কথায়, ‘‘বেশি গতিতে গাড়ি চালালে নিজেকে শক্তিশালী এবং ক্ষমতাবান মনে হয়। এটা একটা নেশার মতো। অভিনেতাদের কেরিয়ারের ক্ষেত্রে প্রতি মুহূর্তে প্রতিযোগিতার মধ্যে দিয়ে যেতে হয়। অনেক সময় সেই প্রবল মানসিক চাপ কাটাতেই তাঁরা গতির নেশায় মেতে ওঠেন। পুরো বিষয়টার শুরু ওই একটা জায়গাতেই। সেটা নিরাপত্তাহীনতা।’’
একটি টিভি সিরিয়ালে বিক্রমের সহ-অভিনেতা দিগন্ত বাগচীর কথায়, ‘‘জোরে গাড়ি চালানোর মানসিকতা আমাদের ত্যাগ করতে হবে।’’  
সূত্রের খবর, শুক্রবার অনেক রাত পর্যন্ত পার্টি করেছিলেন বিক্রম এবং সনিকা। নাম প্রকাশে অনিচ্ছুক এক অভিনেতার কথায়, ‘‘শহরের একটি নাইটক্লাবে ওদের সঙ্গে দেখাও হয়েছিল আমার। কথা বললাম বেশ কিছুক্ষণ। তারপর ওরা বেরিয়ে যায়।’’ 
প্রসঙ্গত, এদিন ওই দুর্ঘটনার প্রেক্ষিতে ফেসবুকে একটি পোস্ট করেছেন পরিচালক অতনু ঘোষ। সেখানে তিনি লিখেছেন, ‘নতুন প্রজন্ম গতির উপর নিয়ন্ত্রণ রাখে না কেন! এই ধরনের দুর্ঘটনা খুবই মর্মান্তিক...’।
 নজরদারি
শহরে রয়েছে মোট ১৬০০টি সিসিটিভি ক্যামেরা
ছোট-বড় ৮৫০টি মোড় রয়েছে ক্যামেরার নজরে
৩৫০টি বড় ক্রসিংয়ে রয়েছে একাধিক ক্যামেরা
‘মা’, ‘এ জে সি বোস’ উড়ালপুল-সহ প্রায় ২৫টি জায়গায় বসানো হয়েছে স্পিড ক্যামেরা
শুধুমাত্র স্পিড ক্যামেরাতেই গাড়ির গতি ধরা পড়ে